Το Περιφερειακό Δικαστήριο της Στοκχόλμης έκρινε ότι οι κάτοχοι πνευματικών δικαιωμάτων δεν μπορούν να αναγκάσουν σουηδικό πάροχο υπηρεσιών διαδικτύου (ISP) να μπλοκάρει την πρόσβαση στην ιστοσελίδα The Pirate Bay.

Έπειτα από προσεκτική εξέταση της υπόθεσης για σχεδόν ένα μήνα, το δικαστήριο έκρινε ότι η άρνηση της εταιρείας Bredbandsbolaget να επιβάλει περιορισμούς στην πρόσβαση στο Pirate Bay δεν την καθιστά συμμέτοχο σε αδικήματα παραβίασης δικαιωμάτων πνευματικής ιδιοκτησίας, σύμφωνα με το σουηδικό δίκαιο.

Κατά του παρόχου είχαν στραφεί οι εταιρείες Universal Music, Sony Music, Warner Music, Nordisk Film με τη συμμετοχή της σουηδικής κινηματογραφικής βιομηχανίας, ισχυριζόμενες ότι η άρνησή του να εμποδίσει την πρόσβαση στο Pirate Bay τον καθιστά συμμέτοχο στις παραβιάσεις δικαιωμάτων πνευματικής ιδιοκτησίας στις οποίες προβαίνουν ορισμένοι από τους πελάτες του.

Από την άλλη, η εταιρεία Bredbandsbolaget ισχυρίστηκε ότι ο μόνος ρόλος της είναι να παρέχει πρόσβαση στο διαδίκτυο στους πελάτες και να εξασφαλίζει την ελεύθερη ροή των πληροφοριών.

Να σημειωθεί ότι οι ενάγοντες έχουν δικαίωμα να ασκήσουν έφεση κατά της απόφασης.

Πηγή: thelocal.se